b'\n_START_ARTICLE_\nDarius Stali\xc5\xabnas\n_START_PARAGRAPH_\nDarius Stali\xc5\xabnas (g. 1970 m. vasario 26 d. Panev\xc4\x97\xc5\xbeyje) \xe2\x80\x93 Lietuvos istorikas, istorijos moksl\xc5\xb3 daktaras, Lietuvos istorijos instituto direktoriaus pavaduotojas ry\xc5\xa1iams su u\xc5\xbesieniu, Klaip\xc4\x97dos universiteto Istorijos katedros lektorius.\n_START_SECTION_\nBiografija\n_START_PARAGRAPH_\n1988\xe2\x80\x931993 m. D. Stali\xc5\xabnas Vilniaus universiteto Istorijos fakultete studijavo istorij\xc4\x85, 1994 m. buvo priimtas \xc4\xaf jungtin\xc4\x97s Lietuvos istorijos instituto ir Vytauto Did\xc5\xbeiojo universiteto istorijos krypties doktorant\xc5\xabros studijas, kurias baig\xc4\x97 1997 m., apgyn\xc4\x99s daktaro disertacij\xc4\x85 \xe2\x80\x9eVald\xc5\xbeia, visuomen\xc4\x97 ir auk\xc5\xa1tasis mokslas Lietuvoje. XIX a. vidurys \xe2\x80\x93 XX a. prad\xc5\xbeia\xe2\x80\x9c. Nuo 1992 m. dirbo Lietuvos istorijos institute vyr. laborantu, asistentu, nuo 1998 m. moksliniu bendradarbiu, nuo 2000 m. vyr. moksliniu bendradarbiu ir direktoriaus pavaduotoju ry\xc5\xa1iams su u\xc5\xbesieniu. Nuo 1997 m. Klaip\xc4\x97dos universiteto Istorijos katedros lektorius; d\xc4\x97sto Lenkijos istorijos ir Baltijos regiono Rusijos tautin\xc4\x97je politikoje kursus. D. Stali\xc5\xabnas yra periodini\xc5\xb3 mokslo leidini\xc5\xb3 \xe2\x80\x9ePinkas. Annual of the Culture and History of the European Jews\xe2\x80\x9c, \xe2\x80\x9eLithuanian Historical Studies\xe2\x80\x9c, \xe2\x80\x9eCentral and East European Review\xe2\x80\x9c redaktori\xc5\xb3 kolegijos narys.\n_START_SECTION_\nMoksliniai interesai\n_START_PARAGRAPH_\nD. Stali\xc5\xabnas tiria Rusijos imperijos tautin\xc4\x99 politik\xc4\x85 buvusiose Lietuvos Did\xc5\xbeiosios Kunigaik\xc5\xa1tyst\xc4\x97s \xc5\xbeem\xc4\x97se (vadinamajame \xc5\xa0iaur\xc4\x97s Vakar\xc5\xb3 kra\xc5\xa1te), etninius konfliktus ir lietuvi\xc5\xb3\xe2\x80\x93\xc5\xbeyd\xc5\xb3 santykius XIX am\xc5\xbeiaus Lietuvoje, istoriografines problemas ir Lietuvos atminties vietas.'